Kita pancen boten saged nemtokaken enering angin, nanging kita taksih saged ngeneraken layaring baita kita supados baita tetep saged majeng. Kita pancen boten saged nemtokaken angin badhe ngener ngaler punapa ngidul, nanging kita taksih saged ngeneraken sikap gesang kita nalika ngadhepi panandhang. Punapa kita badhe kakawonaken dening panandhang, utawi kita ngadhahi tekad supados tangi lan tetep tatag ngadhepi panandhang. Malah panandhang ngladhi kita dados pribadi ingkang langkung kiyat. Kadosdene peksi wulung, nalika mabur ugi ngadhepi prahara arupi angin ageng ingkang ngontang-antingaken lampahipun. Wilujeng lan botenipun peksi punika dipun temtokaken dening enering swiwinipun. Menawi swiwinipun ngener mangandhap, peksi punika badhe kauncalaken dening angin wusananipun kontal lan saged pejah. Kosok wangsulipun menawi enering swiwi menginggil, peksi punika kaparingan kiyat, mabur sangsaya inggil malah saged nglangkungi angin ageng punika lan dados peksi ingkang sangsaya prakosa. Mekaten ugi tumrap kita, nalika kita ngadhepi panandhang dhateng pundi enering manah kita? Menawi kita ngeneraken menginggil dhateng pitulunganipun Roh Suci, kita badhe kaparingan kita malah saged nglangkungi panandhang punika lan tuwuh dados pribadi ingkang langkung prakosa. Rum 8: 9 nandhesaken bilih Rohipun Gusti dedalem wonten ing gesangipun tiyang pitados. Menawi karana panguwaosipun Sang Roh Suci, Gusti Yesus wungu saking antawisipun tiyang pejah, panguwaosipun Sang Roh Suci ugi nangekaken semangating gesang kita. Ingkang dipun kersakaken Gusti inggih punika, kita ngeneraken dhateng kersanipun Sang Roh Suci. Langkung saking punika minangka para putraning Gusti, panandhang lan kasedihan menawi kawawas saking pamawas ingkang sae malah ngladhi kita supados saged sinau dhateng maknaning gesang. Menawi kita raos-raosaken, ingkang nama panandhang rak inggih nuntun kita supados sinau langkung sabar, langkung andhap asor, langkung kiyat anggen kita gondhelan dhateng Gusti lan ugi langkung ngaosi dhateng pitulunganipun tiyang sanes. Tiyang wicaksana nate ngendikakaken: “Bad weather makes good timber”. Iklim ingkang boten sae malah saged ngasilaken kajeng kanthi kualitas inggil. Prakawis lan panandhang awrat ugi saged dados vitamin ingkang sangsaya ngiyataken gesang kita. Pasamuwan ingkang kinasih, Ing wekdal punika saged kalampahan wonten ing antawis kita, ingkang nembe semplah karana panadhang ingkang awrat. Sumangga kita angengeti dhateng Gusti Yesus ingkang wungu. Menawi Gusti Yesus sampun wungu saking antawisipun tiyang pejah lan nelakaken bilih Gusti kita punika Gusti ingkang menang, Panjenenganipun kanthi Rohipun ugi badhe nangekaken semangat gesang kita, lan nangekaken pangajeng-ajeng kita. Amin. v Rancangan Waosan Kitab Suci: Pawartos Sih Rahmat : Yehezkiel 36 : 25 – 27 Pitedhah Gesang Enggal : Ibrani 12 : 11 – 13 Pangatag Pisungsung : II Korintus 9 : 7, 8 v Rancangan Kidung Pamuji: